**KNM «Fridtjof Nansen»** er en norsk fregatt av Fridtjof Nansen-klassen, bygget ved det spanske verftet Navantia og overlevert til det norske Sjøforsvaret 5. april 2006, seks måneder forsinket. Overleveringen skjedde i den spanske byen Ferrol. Forsvaret hadde planlagt å overta fem fregatter i denne klassen, samt seks NH90-helikoptre til bruk på fregattene, i perioden 2006–2009. Fregattprosjektet har en totalkostnad på 21 milliarder kroner, noe som gjør prosjektet til det største i Forsvaret noensinne. «Fridtjof Nansen» var den første båten som ble overlevert. Den siste fregatten, KNM «Thor Heyerdahl» skulle etter planen overleveres høsten 2009, men ble først levert januar 2011.

Oppdrag
-------

### Piratjakt

I februar 2009 bestemte regjeringen at KNM «Fridtjof Nansen» fra og med 1. august 2009 skulle settes inn i oppdrag i Adenbukta ved Afrikas horn som del av EU-styrke Task Force Atalanta, i kampen mot somaliske pirater som herjet dette sjøområdet.

«Fridtjof Nansen» var i området i seks måneder, i en operasjon som kostet ca. 200 millioner kroner. I forkant av oppdraget ble skipet utstyrt med ekstra våpen og annen utrustning. Et eget fengsel for potensielle fangete pirater ble også bygget ombord. 
Norske marinejegere fra Forsvarets marinejegerkommando ble med skipet sydover, og bemannet to hurtiggående båter som opererte ut ifra skipet.

Natt til 14. august seilte fregatten gjennom Suezkanalen, og sluttet seg dermed til EUs anti-piratoperasjon «Atalanta».

Allerede om morgenen 22. august fanget mannskapet syv mistenkte pirater da de bordet et mistenkelig fartøy og fant bl.a våpen og leidere ombord. De syv mistenkte ble i forvaring av de norske spesialstyrkene. Den norske fregatten brukte sine hurtiggående båter i samarbeide med et helikopter fra den nederlandske fregatten Evertsen og et japansk overvåkingsfly. Episoden skjedde ca. 42 nautiske mil, 70 kilometer fra kysten av Jemen, og 115 nautiske mil, omtrent 200 kilometer fra kysten av Somalia. Etter en diskusjon med den nederlandske lederen av styrkene i området, ble de syv satt fri igjen grunnet «mangel på bevis for piratvirksomhet».

«Fridtjof Nansen» deltok for annen gang i patruljering av havområdene utenfor Somalia i perioden juni 2013 til desember 2013. Fartøyet var da en del av NATOs flernasjonale flåteoperasjon Operasjon Ocean Shield. «Fridtjof Nansen» var under dette oppdraget operasjonens flaggskip, noe som innebar at den norske skipssjefen var sjef for NATO-operasjonen. Dette var første gang Norge hadde ansvaret for en av NATOs flåtestyrker.

Bilder
------

* «Fridtjof Nansen» ved kai i Oslo«Fridtjof Nansen» ved kai i Oslo
* OTO Breda 76 mm hurtigskytende kanonOTO Breda 76 mm hurtigskytende kanon
* «Fridtjof Nansen» ved kai i hjemmehavnen - Haakonsvern, Bergen«Fridtjof Nansen» ved kai i hjemmehavnen - Haakonsvern, Bergen
* På broen på «Fridtjof Nansen»  Foto: KENPå broen på «Fridtjof Nansen»  Foto: KEN

Referanser
----------

1. 1 2  (no) Berthelsen, Ole (27. februar 2009). «*«Fridtjof Nansen» på pirat-jakt*». *Tv2nyhetene.no*. Besøkt 15. august 2009.
2. 1 2  (no) Bogen, Øystein (5. juni 2009). «*Klare for piratjakt*». *Tv2nyhetene.no*. Besøkt 18. august 2009.
3. ↑  (no) Græsvik, Fredrik (29. juli 2009). «*Norske marinejegere på piratjakt*». *Tv2nyhetene.no*. Besøkt 18. august 2009.
4. ↑  (no) Eide, Espen (13. august 2009). «*Den norske piratjakten har startet*». *Tv2nyhetene.no*. Besøkt 18. august 2009.
5. 1 2  (no) «*- De var utstyrt med våpen*». *Nettavisen*. 22. august 2009. Besøkt 22. august 2009.
6. 1 2 3  (no) «*De første piratene er fanget*». *VG*. 22. august 2009. Besøkt 22. august 2009.
7. ↑  Vale, Stein: "Piratvirksomheten utenfor Somalia", s. 637 i *Straff & frihet, Festskrift til Tor-Aksel Busch*, Gyldendal, 2019.

Eksterne lenker
---------------

* Forsvarets hjemmeside for Fridtjof Nansen-klassen Arkivert 21. mai 2016 hos Wayback Machine.
* (en) MarineTraffics side om fregatten; info, siste posisjon samt sporlogg.


| * v
* d
* r
Fridtjof Nansen-klassen |
| --- |
| KNM «Fridtjof Nansen» **·** KNM «Roald Amundsen» **·** KNM «Otto Sverdrup» **·** KNM «Helge Ingstad» **·** KNM «Thor Heyerdahl» |